정조 6년
壬寅五月初九日卯時。上御誠正閣。大臣備局堂上引見入侍時。領議政徐命善。左議政洪樂性。右議政李福源。行知中樞府事具善復。行戶曹判書金華鎭。行吏曹判書李命植。右參贊鄭尙淳。工曹判書徐有慶。行副司直李性源。禮曹判書金魯鎭。行副司直鄭民始。刑曹判書徐有隣。漢城判尹鄭昌聖。咸春君李昌運。行副司直李柱國。行副司直李敬懋。禮曹參判徐有寧。吏曹參判鄭一祥。兵曹參判蔡弘履。行副司直金文淳。大司憲李在協。京畿監司李亨逵。司諫權。校理徐有成。左副承旨趙時偉。假注書趙衍德。事變假注書李顯道。記注官金健修金鳳顯。以次進伏訖。上謂衍德曰。爾其退去。廳注書楊致鶴。使之入來。衍德退出。致鶴進伏。命善曰。日間聖體。若何。上曰。痰核終不快解。有妨視物。可悶矣。命善曰。似是一時風熱之候。而下情則誠悶慮矣。上曰。此必是風熱之症。而至於看字。亦不分明矣。樂性曰。此時熱候所祟。當夏則似少加矣。上曰。入冬稍間。而當夏果甚矣。華鎭曰。似緣看書到夜深而然矣。上曰。近來不甚看書。而非看書則無以消遣。可悶矣。命善曰。常御眼鏡。則最養眼力矣。上曰。果御眼鏡。而此甚有效矣。福源曰。大抵眼部之症。手不頻摩。且勿關心。好矣。上曰。此是積有年所之症。而今年則尤甚矣。命善曰。滯候近果何如。上曰。差勝矣。命善曰。王大妃殿患候。若何。上曰。近日則少有差勝之節矣。命善曰。惠慶宮氣候。若何。上曰。一樣矣。上曰。畿伯進前。亨逵進伏。上曰。昨見卿狀啓。祈雨祭以初十日設行云。行祭在於何夜乎。亨逵曰。在於今夜。而今日知委各邑矣。上曰。京中祈雨。以初十日設行。則無窘急之慮乎。命善曰。若以初十日設行。則今日當爲受香。似或窘急矣。以今觀之。頗有雨意。姑竢今明。好矣。上曰。旣命行祭於畿邑。則京中祈雨祭。亦豈少緩乎。命善曰。畿邑姑未行祭。再明日受香。亦無不及之慮矣。亨逵曰。筵退後。臣當以十一日祈雨之意知委矣。上曰。道臣旣以初十日行祭知委。則雖一日之間。何可以退行之意。行會列邑乎。命書傳敎曰。閱月不雨。雨意邈然。禱雨之擧。不容少緩。初次祈雨祭。不卜日十一日設行事。分付該曹。上曰。祈雨處所。本有定式矣。魯鎭曰。初次則設行於三角山木覓山漢江等處。再次則設行於龍山江楮子島。三次則設行於雩祀壇。初次祭官。則以堂下三品官差送矣。上曰。再三次祈雨時。祭官品數。以二品臨時取稟。可也。上曰。道臣祈雨。何時出去乎。亨逵曰。過二三次後。如不得雨。則臣當出去矣。上曰。祈雨處所。在於何處乎。亨逵曰。果川冠岳山衿川黔之山矣。上曰。近年年事。雖未豐登。而祈雨祭則京中設行。只是丁酉年一次矣。魯鎭曰。明日卽望雨日也。今日頗有雲氣。庶或得雨矣。上曰。日氣頗有涼意。今明得雨。亦姑難必矣。命善曰。望前如可得雨。則不至甚晩。而自上憂悶不弛。宵旰孚感之理。必得方寸之雨矣。上曰。今年八路農形。大體。何如。命善曰。兩南牟麥則果豐登云。而其外則間有稍勝之邑。而大體則俱是穴農矣。上曰。旱已久矣。前月之得雨。在於何日耶。亨逵曰。去月二十二日得雨矣。上曰。二十二日之雨纔浥塵。而十三日雨稍洽矣。亨逵曰。今則移秧向晩。而旱氣如此。誠可悶矣。上曰。雖以道內言之。列邑似各不同矣。亨逵曰。東道近峽之邑稍勝。而漢南爲尤甚矣。上曰。洪忠道則京畿接界處。爲尤甚云矣。命善曰。此是漢南近處矣。上曰。非但農事之可悶。元陵莎草修改之後。望雨尤切。而尙此邈然。誠爲悶迫矣。福源曰。四五日內。若可得雨。則着根無慮。而來頭亦無改封築之事矣。上曰。水車自何營門出去乎。善復曰。出送禁營水車。而臣營將校領去矣。福源曰。水車引激。飛沫高湧。散灑如雨。大勝於以瓢灑水矣。上顧御苑高樹曰。引激之際。飛沫之高湧者。可過彼樹乎。華鎭曰。似聞飛沫。高出於丁字閣上。以此推之。當過此樹杪矣。上曰。此是軍門器械中不可無者矣。善復曰。然矣。最緊於救火。而卽今各營門所在者。但恨數小矣。福源曰。向日奉審時。臣雖未進往。而聞禮判與陵官言。則目今所見。果勝於前日。當改之處。亦有靑色。而改修處則若着實灑潤。則決無枯損之慮云矣。上曰。奉審禮堂及提調。似當詳知之矣。魯鎭曰。向臣奉審時。以枯損爲慮處。更爲奉審。則頗有靑氣。頓勝於前見時矣。尙淳曰。向之凋黃者。猶有餘根。漸有靑氣矣。福源曰。修改前則以遮日蔭莎。修改後則以草芚覆蓋。而姑不兩撤之矣。時偉曰。昨日臣聞陵官所言。則遮日之設。有妨承露。故遮日則已撤去云矣。命善曰。以遮日遮掩。似有妨於水車之激灑矣。上曰。當初浮莎爲幾張乎。福源曰。所浮者爲三百五十張。而多有餘剩。故以其所餘。修補於魂遊石前矣。上曰。今番所入者爲幾張乎。福源曰。二百餘張矣。魯鎭曰。優入二百五十張矣。魯鎭曰。丁字閣前。多有土鼠。每致反土。故有妨於莎草。捉以去之。好矣。福源曰。此是伏在地中之物。最難捉得矣。上曰。其狀。何如。魯鎭曰。其狀如鼠而稍大矣。上曰。其鼠名以何鼠耶。樂性曰。似是鼴鼠之類矣。上曰。鼴鼠卽鼯鼠也。魯鎭曰。俗稱土鼠矣。華鎭曰。此鼠多在於土沃向陽之地矣。上曰。畿伯已延諡矣。亨逵曰。然矣。上曰。今年延諡。事不偶然矣。命善曰。自上特出吏郞。俾得延諡。聞畿伯闔門感泣云矣。上曰。畿伯先爲退出。知委列邑。使之各別齋沐虔誠。毋或有一分欠潔之事。可也。亨逵退出。上曰。同副承旨入侍。出榻敎鼎修進伏。命善曰。全羅兵使曺學臣狀啓。已爲啓下。而臣未及詳見。不敢回啓。當以啓目回啓乎。上曰。唯。上曰。卿等見姜五成狀啓乎。命善曰。臣果見之矣。上曰。昨日三更後。予亦取覽。而其文甚怪。莫知其何辭矣。命善曰。槪是戰船鐵釘事也。欲使各邑各鎭及兵水營取用其制之意。而文理不屬。語意不明。故臣亦究解不得矣。民始曰。戰船鐵釘之制。渠始創出。而物力今雖多入。後必有益云。狀辭大體如是矣。上曰。其欲效事之心。可尙矣。命善曰。然矣。命善曰。卽聞嶺南漕船。來到甲串津。方待潮滿。而近以久旱水淺之故。尤難行船。差員至以遲滯之狀。報于該廳云。若不善爲指路。則果有掛草礙灘之慮。申飭京畿道臣。沿路護送處。勿拘常例。多定校卒。各別着意。指路護送之意。分付。何如。上曰。依爲之。出擧條上曰。差使員誰也。命善曰。赤梁僉使李光旭。薺浦萬戶曺彦祺云矣。上曰。水淺難行。則當於何時可以上來耶。民始曰。十五日大潮水。可以上船矣。命善曰。頃因嶺南道臣狀啓。八邑牟作錢上送賑廳之意。草記蒙允矣。嶺南穀簿。近甚枵然。沿邊諸邑。尤不成樣。儲穀備荒之道。不可不留意。以其錢捧留本營。待穀賤時。作租於沿邑似好。自賑廳句管。依此擧行之意。分付。何如。上曰。依爲之。出擧條命善曰。兵曹判書鄭好仁。聞欲一番陳章。今日賓對。懸病不進。當初請罷。不過體例間事。旣已受符間。又入直行政。到今引義。萬萬過當。兵曹判書鄭好仁。推考。卽爲牌招察任。何如。上曰。依爲之。出擧條命善曰。光陵參奉李洛秀。年未及限。而誤爲擬望。至於受點。當該銓官。難免不察之失。推考警責。李洛秀改差。何如。上曰。依爲之。出擧條上曰。李洛秀之年爲三十三云。而今云年未滿。何也。命善曰。其兄之年爲三十三。而銓官誤知之。其年則用其兄之年。其名則用其弟之名云矣。上曰。李時秀果善爲之矣。福源曰。臣之冒居此任。已極萬萬不稱。而臣子又以特恩加資。且蒙格外恩數。感祝之極。不知所達矣。命善曰。特恩加資。逈出尋常。俄於閤外。右相對臣言闔門感泣云矣。上曰。卿等見其所作乎。命善曰。姑未得見矣。上曰。再次課試之文。果爲善作。而今番則尤勝於再次科作。可謂實才矣。命善曰。本來能文矣。上曰。抄選以後。其文果勝於當初矣。命善曰。行文儷文。俱有家庭聞見矣。上曰。洪履健金載瓚李魯春皆是實才。而今皆出外。製進人員甚少。而文則善述矣。命善曰。鄭東浚亦實才矣。福源曰。抄選中實才。俱適出外。故臣子果爲倖占矣。上曰。月課連三次居魁。自古罕有。而抄選三次壯元。尤爲最難矣。命善曰。月課之連三次壯元。本是稀罕之事。而間次壯元則不用之矣。上曰。以抄選連三次壯元加資。勝於文臣庭試矣。命善曰。然矣。抄選製述。殆若陞補計劃。非實才則難以居魁矣。上曰。昨年試製。最爲屢屈。及至今年。連次居魁。而地望旣殊。加資又好。莫非數也。命善曰。果有數矣。將來文任之望。亦當自此發軔矣。上曰。十一日謝箋。姑待後日爲之。可矣。福源曰。聞奉朝賀徐命膺。將於伊日亦進謝箋云矣。上曰。今月異於他月。少竢後日。宜矣。命書榻敎曰。抄啓文臣李時秀進箋日字。更待下敎爲之。華鎭曰。凡貢物。元貢則無論遺在與否。魚鱗上下者。自是定式。而至於紙契貢。以已滿八起。不爲上下矣。有用之時。則使之進排。不用之時。則不給貢價。有違定式。存罷之間。下詢大臣及該堂而決之似好。故敢達矣。上曰。惠堂詳陳所見。可也。民始曰。當初定式。旣自戶曹。則到今存罷。亦當自戶曹決定矣。上曰。八起數滿後。不爲給貢。姑舍是。只有歲幣。而紙無所用。則宜有變通之道。然今雖如此。來頭事亦不可預知。今以一時不用。遽罷流來貢物。亦甚如何。存罷俱難矣。命善曰。元貢有難猝減。以二起價四千卷上下。亦可矣。華鎭曰。貢人雖得四千卷。於渠可謂多幸矣。福源曰。雖以四千卷上下。在貢人亦是望外矣。命善曰。四千卷外。加給一千卷。准五千卷數。則亦爲大惠矣。上曰。一千卷加給。似無別般利益矣。命善曰。以二起數定給。實好矣。上曰。無用之貢。隨時減罷。例也。此旣無用。則猶且仍置亦難。而但貢人輩以此聊賴。則一朝革罷。亦甚可矜矣。民始曰。判府事則當初以數滿一萬六千卷。則勿爲給貢爲定矣。上曰。來頭之不用。姑難預料。而今以擧條。決其永罷。實甚爲難。且異於生獐貢物矣。生獐全無所用。故卿等筵稟永罷。而以存羊之義。一朔特使進排。二首貢人。猶爲稱冤矣。華鎭曰。永罷猝難輕議。而第決其給貢之數。好矣。上曰。雖出爲民之意。旣無所用。而歲受七千卷。積置朽棄者。殆如孟子所云貉道之說也。明日大臣當入來。入來後商確決定。可也。命善曰。判府事登筵後。更詢處之。果好矣。上曰。丙申定式時。判府事。安知六七年後有此移准之事。而爲減貢之擧也。命善曰。然矣。民始曰。當初以八起爲定。而一自移准之後在彼中者爲一萬七千卷。在戶曹者。又一萬六千卷。恰爲兩八起方物。則不虞之備。綽綽有餘。而更爲上下。實無義意矣。上曰。餘在者爲幾何。華鎭曰。一萬六千卷。已爲捧置。未捧者。亦爲七千餘卷矣。久陳紙之留置庫中者。煤濕腐傷。終有空棄之慮。自臣曹取用。好矣。上曰。惠堂以爲如何。民始曰。戶曹之名以久陳紙。欲爲取用者。實爲不可。此旣自惠廳給價之物。則自戶曹私用。萬萬不當。白綿紙旣捧留於戶曹。稱以久陳紙。惟意取用。而又令惠廳。每充八起之數。則實是難繼之道矣。上曰。若以久陳紙名色用之。則戶曹其將盡用無餘。以公用用之。好矣。華鎭曰。公用以外。臣曹亦豈取用乎。上曰。久陳紙旣是惠廳元貢。則還送惠廳。可矣。華鎭曰。久陳紙何難盡送惠廳。而本曹公用紙地。亦甚不少。若以惠廳發賣例。送價取用。亦似便好矣。民始曰。更若給價。則久陳紙勢將自惠廳還推。不可一任戶曹之取用。戶曹若欲取用。戶曹行用紙。旣以別貿貿用。今此久陳紙。亦依別貿例取用。無妨矣。上曰。丙申以後。更不加卜定。亦無取用此紙之事乎。華鎭曰。姑無加卜定之事。而白綿紙則專以此紙用之矣。民始曰。戶曹亦有白綿紙。而稱以下楮注紙。不爲取用。而每用方物白綿紙。以其不費價而用之故也。上曰。惠堂之言。固是矣。戶判之言。亦無怪矣。餘紙則送於惠廳。元貢則上下。可也。民始曰。今若只以正貢方物之數上下。而紙之出入。一付戶曹。此後雖有別卜定之事。自戶曹擔當擧行。則亦或一道矣。華鎭曰。若依修理契例。專屬戶曹。而雖有加用之時。不爲加卜定於惠廳。自戶曹別貿以用。則彼此俱便矣。上曰。陳謝別使方物。今旣減除。則實無用紙之事矣。民始曰。此非除方物。乃移准也。上曰。卿誤以移准知之矣。今則旣無方物。雖或罷貢。貢人亦有何辭。有用後可以有貢。而名色旣罷。則自然無貢。然節使一條。猶可用紙。故以罷貢爲如何矣。民始曰。臣果誤認。以別使之。只令移准矣。若免貢則以今三萬餘卷爲餘儲。又有逐年上下。則可謂用之不竭。更無別卜定之理。貢價之依舊上下。尤無義矣。上曰。以此遺在紙物。移作他別貿之貢。何如。命善曰。凡貢物皆有名色。今若移定。則他貢人似又稱冤矣。上曰。旣自戶曹不用。又不入送彼中。而一年七千卷。公然捧上。使致朽棄於戶曹者。實爲不可。更議罷貢或移用。而凡係別貿皆。以此紙取用。好矣。華鎭曰。別貿紙地。皆以此紙用之。則誠好矣。惠堂則每以準送別貿價。然後取用爲言矣。民始曰。在前則惠廳只給價。而不問紙之出入。自戶曹如用已物。而一自丙申定式之後。革罷曹中之用。而紙地數爻。亦自惠廳句管。較量八起之盈縮。以爲貢價上下之地。則戶曹何可取用乎。若以爲其後連爲取用云爾。則定式亦無所用矣。華鎭曰。此則惠堂之言。誠慨然矣。戶曹之所進排。旣非私用。則何可貿用於惠廳乎。民始曰。凡事當先觀事面。而定其可否。戶判之必欲取用久陳紙。而不令惠廳推尋者。未知其穩當矣。命善曰。俱是公用。則戶曹之不欲貿用於惠廳者。亦是矣。民始曰。今若改其判府事丙申酌定擧條。則許其取用。不必持難矣。華鎭曰。白綿紙無他進排之貢。若有內入與別下之時。則例用此紙矣。上曰。白綿紙則無所用處矣。命善曰。無論罷貢減貢。從速決定。可矣。華鎭曰。臣於藥院。果以此事言于判府事。則以爲。久陳紙之送于惠廳。果何所妨。而元貢則不可遽罷云矣。華鎭曰。戶曹前後所失。爲萬餘石米。故將難支矣。上曰。當初戶判之出給。不善爲之矣。善復曰。庚辰作米。不當於兼料米矣。上曰。然矣。上曰。庚辰作未爲八千石乎。華鎭曰。前失六千石。雖捧價錢。二千餘石。則其後依前上下於貢價矣。今春又不給此餘米。而以修理契餘米。移給貢價。故所失合爲萬餘石矣。民始曰。戶判所奏。甚不然矣。庚辰作米之見失。非臣所知。至於修理契餘米計減事。當初庚辰米移送之時。司䆃寺添價米千餘石。乃是戶曹上下者。而爲貢人利益之地。每於庚辰米中。自惠廳計減上下。以其餘數移送矣。及其庚辰米移送革罷之後。司䆃寺條。自在皮不存之科。當自戶曹直爲上下。而貢人輩稱冤大段。故修理契餘米移送者中。計減上下。則此乃以戶曹米。給戶曹貢價也。戶曹有何見失之事乎。此事屢煩私酬酢而猶復如此。必未詳裏面而然矣。時偉曰。廟堂之相可否。雖是美事。而戶曹判書金華鎭。惠廳堂上鄭民始可否之際。語聲頗高。殆若勦說。兩重臣竝推考。何如。上曰。置之。可也。民始曰。嶺南牟作錢。頃因備局草記。詳定與市直中。往復擧行事。允下矣。牟麥初無詳定之價。旁照準折。則將以詳定租價準捧。而此則過高。勢難收捧。至於目下市直。未得詳知。若待該道報來後酌定。則亦有後時不及之慮。令道臣參量。與市直。不必過高。亦不必太歇。從便發賣之意。分付。何如。上曰。依爲之。出擧條魯鎭曰。以江陵書院事。査報今始來到。此則將以草記稟處矣。上曰。依此爲之。可也。昌聖曰。海西刻手十名。今始上來。而其中有僧刻手二人。許入城中與否。何以爲之乎。上曰。此則出付摠戎廳。使之留接刊役。可矣。昌聖曰。若付摠廳。則冊本往來時。儀節多有難便之端矣。上曰。朝令旣不許入。則今不可遽然許入。還卽下送。無妨矣。昌聖曰。海西僧刻今若下送。則嶺南匠手僧刻尤多。是甚爲難矣。命善曰。此是所重有在。權宜許入。亦無不可矣。上曰。雖近銷刻之嫌。許除僧禁。然後可以許入矣。昌聖曰。因此除禁恐爲不可矣。命善曰。然則僧手上來後。付諸摠廳。在外開刻。出送唱准。使之照檢。好矣。上曰。冊本詳加考准。付板出送。則何必又送唱准乎。付之摠使。可也。命善曰。冊本以彩轝出去乎。上曰。異於外方。不必以彩轝出去矣。上曰。造紙署廳舍甚廣。監印廳移往開局。則搗砧亦甚便好矣。命善曰。果好矣。廳舍之廣闊。水石之淸冷。勝於校書館矣。上曰。雖甚便好。第印役爲難。難以出去矣。柱國曰。僧徒旣不許入城中。則捕廳今以僞造之罪。方有在囚之僧。何以爲之乎。上曰。然則將設外捕廳乎。命善曰。有罪者。不可以法禁爲拘。而不爲捉囚矣。文淳曰。臣於太常事。有所仰達者矣。本寺事積弊相仍。不一其端。今至於莫可收拾之境。苟求其一分可救之道。專在於郞官之委任。而蓋本寺郞官。員數雖多。反有推諉之擧。除遷或頻。又無擔着之人。吏不知戢。事皆襲謬。莫重祭享衙門。寧有如許體面。今若依米布各司自辟郞廳例。六品以上窠中一窠。毋論文之曾經侍從。蔭之已試守宰。極擇自辟。專意久任。祭需封進之節。貢物檢察之方。使之主管擧行。則庶責其成效。係是官制變通。下詢大臣處之。何如。上曰。大臣之意。何如。命善曰。太常本是文職。從前無蔭官差出之規。今不可創開。而苟能擇人。文官中。亦豈無蘇殘祛弊之才乎。勿論已通淸未通淸。自本寺往復銓曹。各別擇差。依兵曹軍色郞廳例。不許數遞。政望則懸註。差祭則懸頉。使之專意久任。俾盡矯捄之方。則當有實效矣。樂性曰。久任責成。專在擇人。依領相所奏施行。誠好矣。上曰。依爲之。出擧條上曰。太常所管。何等至重。而提調之被譴。猶屬小事。積弊旣痼。莫可變通。極爲可悶矣。命善曰。提調所奏。果爲得宜。宜有變通之道矣。上曰。今無三司置處之法。而以奉常寺。爲置處窠或復職窠好矣。何必自辟。吏判亦宜另擇差出可矣。命植曰。吏曹差出。似不如本寺之擇人自辟矣。上曰。提調自辟。亦豈盡爲得人。提調所擇。吏曹亦不能擇差乎。命善曰。自辟有同自家事。似勝於吏曹之注擬矣。文淳曰。臣非不知蔭官差出之無已例。而文官則自不能久任。而若欲委任責成。則無如蔭官。故臣果有仰請。而惠廳郞廳。古亦有文官矣。上曰。以文官差出。依軍色郞廳例。差祭則懸頉。政望則懸註。使之專意擧行。亦無不可矣。文淳曰。然則使之勿入直勿差祭。而專任掌務。捧上祭物。檢察貢物。好矣。上曰。入直檢察。尤好矣。上曰。更復古制。以承文參上參下擇差。亦好矣。命善曰。古則僉正爲承文窠。主簿爲成均窠。參奉爲校書窠。而今則直長一窠。雖是承文窠。挽近弊端。不一而足。官員雖多。吏不知戢而然矣。文淳曰。係是官員之事。故臣不能盡達於筵中。而自成均校書館。差除本寺者。率皆不成貌樣。吏隷輩全不畏憚。故其弊不可勝言矣。上曰。吏隷輩之視其官員。殆同儕流云矣。有隣曰。孫處仁。果受慘辱於寺隷矣。上曰。孫處仁頗了了。而見辱可怪矣。文淳曰。臣以禧陵祭器釐正事。向於筵中。伏承下敎。往復禮曹。詳問規例。待其成冊畢到。將欲陳達。一齊釐正。而且以各陵寢祭物品數言之。各樣造果茶食等祭物。俱遵先朝受敎及禮典所載長廣尺度。俱有一定之規。而近年以來。制樣尺度。參差不齊。事甚未安。臣意則修明舊制。以準尺度。恐。宜矣。上曰。以祭器言之。則禧陵祭器中。沙器與各陵寢所用鍮器。鍮沙不同。櫻桃則或盛於盂子。或盛於鍾子。而造果則或爲六十九立。或爲四十九立。本有定例。而如是不齊。誠可怪矣。文淳曰。造果立數。則陵屬或使熟手。加數高排。故果有多寡之不同矣。上曰。此亦不然。何陵造果如大藥何陵造果如小藥果。大小厚薄。判然不同。則何陵陵官。能爲申飭而然。何陵陵官。不爲申飭而然耶。尺度初不持往准式。故必有是弊矣。時偉曰。臣前以典祀官進去。看審造果之時。其尺度本有定制。盛排亦有式例。此專在於看檢之如何矣。上曰。洪奉朝賀。曾有講定之式例矣。卿須取見。詳細條列。造置鍮尺於本寺。依其尺樣。畫送於各陵寢。使陵官一遵其式。而藥果之長廣厚薄。亦爲畫送。俾無如前不齊之弊。可也。文淳曰。藥果于里。本有先朝受敎所定。而于里之上。加排三立。則好矣。上曰。甲申年所定謄錄。最爲詳備矣。文淳曰。各陵寢祭物中。木麥麵之刀剉。雖曰流來之規。所見終涉未安。聞熟手輩所告之言。則陵寢各處麵機。或有或無。而其所有者。亦皆廢棄不用云。以其有處而觀之。造麵之本來用機。中間刀剉。可推而知。此後則令該曹。有無形止。卽爲詳問。無處新造。有處修補。以爲用機造麵之地。何如。上曰。依爲之。出擧條上曰。戶曹似不優給物力。故必有如是之弊。而至如今番祭欌事出矣。發遣該曹解事郞廳。檢察修改。可也。華鎭曰。臣以畿伯待罪時。屢次奉審。多有執頉處。俾卽修改。而終不修改。戶曹之不給物力。雖極可悶。而設有上下之事。陵官間有不爲修改者。亦甚可悶矣。上曰。祭器久不洗滌。或有煤黑者。或有以香爐盛受飮食云。然則常時必以器皿出用矣。華鎭曰。祭器。行祭前。若親監洗滌。俾極精潔。罷祭後。又親監洗滌。善爲封置。則豈有如是之弊。而近來陵官。率多慢忽。甚爲可悶矣。上曰。今後則祭器之凡有新修改處。發遣戶郞。摘奸以來。可也。魯鎭曰。因各陵祭器事。言端旣出。敢此仰達矣。齊厚陵享官。旣自京畿差出。祭需亦自松都進排。則小小祭器之有頉者。典祀官進去時。隨頉親審。從便修改似好。而所入物力。以戶曹所在倉穀。使之會減。則虛實必不相蒙。事體無甚相妨。以此定式分付。何如。上曰。依爲之。出擧條上曰。吏判禮堂進前。命植魯鎭進伏。上曰。厚陵祭官。旣自畿營差出。則驪州寧陵祭官。初何以自京差出乎。命植曰。當初似以近陵之故。差送京獻官矣。上曰。京獻官差送。每不擇人。實有如不祭之歎。一依齊厚陵享官例。以守令差送。甚好矣。華鎭曰。以守令差送。恐或有弊矣。命善曰。如陽智縣監。楊州牧使。俱合享官。而齊厚陵享官之自畿營差送者。旣無其弊。則獨於寧陵享官之差送守令。慮或爲弊乎。上曰。齊厚陵典祀官。亦自京差遣乎。命善曰。元無自京差送之事。開城經歷。例爲進去矣。上曰。英陵祭官。以本牧進去乎。命善曰。然矣。上曰。然則英寧陵祭官。足以分排差遣矣。命植曰。雖以守令差遣。似無不足之慮矣。上曰。英陵祭物。亦自驪州進排乎。魯鎭曰。然矣。上曰。禮判問于畿伯。祭官下去時。及祭物擧行事。以草記稟處。太常郞廳差出後。祭品器數。詳細劃出。或冊子或揭板中。從長爲之。送置各陵。可也。文淳曰。郞廳自辟之窠。自吏曹作闕。然後可以差出矣。上曰。此則與吏判相議。使卽作窠。可也。魯鎭曰。宣陵香大廳。及典祀廳今幾頹圮。不可不及時修改。而以元陵假齋室材木取用。則。似好矣。上曰。申飭戶曹。從長修改。可也。文淳曰。祭享時祭需熟設。專在熟手。而渠輩聊賴至薄。無以激勸。若以某衙門錢物二千兩。貸下於渠輩。使之殖利聊生。則庶有一分可救之道。而此則猝難輕議。臣意則西籍粢盛用餘租三百石零。移付戶曹者。限五年請得。限滿後本租則還送戶曹。餘剩則付之渠輩。以爲取殖聊賴之地。則似爲大惠矣。上曰。大臣之意。何如。命善曰。熟手之無所聊賴。實如提調所奏。宜有變通之道矣。文淳曰。熟手輩旣無聊賴之道。故今則擧皆不學熟手矣。上曰。熟手輩全無所食之物乎。文淳曰。本寺分米條。一年之內。一人所食。不過二石。而他無所食矣。命善曰。付渠殖利。亦難保其終無其弊矣。上曰。商確便否。更爲稟處。可也。在協所懷。日前端午帖製進人員。懸頉太多。致勤處分。事未前聞。有關國體。大抵正朝端午。每値大祝先詣之行。當此日晷極長之時。懸頉不製。誠有罪矣。而至於延祥詩。必欲製進後陪往。則道里稍遠處。將至有侵昏犯夜之弊。揆以事體。亦甚未安。苟欲變通。亦非難事。此後則延祥詩端午帖出韻科次。比前差進一兩日事。令政院稟旨定式。宜矣。上曰。依爲之。在協又所懷。廣州民人之闕門作挐。誠一無前之變怪。首倡者。待其査狀。自當斷以一律。而此莫非近來民習頑不畏法之致。雖以上言擊錚言之。自謂幽隱之必達。不顧堂陛之截嚴。呈于道臣。而不免爲猥濫者。輒皆驚動天聽。不少留難。寒心之事。不一而足。此後則上言擊錚中。非法典所許。猥褻最甚者。不但勿施而已。出付該道。嚴加重繩。則庶可爲一分懲外之道矣。上曰。四件之外。自有當施之典。別無更定之法。卿似未聞法典而有是奏矣。上曰。其律有分等乎。有隣曰。自杖一百。至邊遠定配。各有分等之律矣。上曰。當此無言之時。憲長之能爲言者。亦好矣。所懷。臣有區區所懷。敢此仰達矣。近來義理晦塞。人心陷溺。怪鬼不逞之徒。接迹而起。纔經湖獄。又出海賊。此由於王章失之太寬。凶徒無所嚴畏故也。亨夏之右袒賊相。一死自期者。已極萬萬凶悖。平問之下。箇箇納供。則便是結案之逆。而輕先酌處。大有欠於討亂賊嚴獄體之道。臣謂定配罪人亨夏。拿囚王府。以待用刑。嚴鞫得情。快施當律。斷不可已也。上曰。前已悉諭矣。又所懷。闕門告急。何等變怪。而䎸賊之秋曹平問。捕廳移囚。不但獄體之失當。實多輿情之致惑。此不嚴覈。則王章何以得伸。人心何以底定乎。捕廳拘囚罪人䎸。移送王府。具格嚴囚。以待用刑。嚴鞫得情。快伸王法。是臣區區之望也。上曰。前已悉諭矣。又所懷。今日賓對之進定。寔出於遇旱修省之聖念。凡在臣鄰。孰不欽仰。第憫旱而有憫旱之誠。憂民而有憂民之實。然後天心可格。民惠可究矣。臣新從下土。初登筵席。一言一事。無足以仰裨憂勤之盛意。而竊念歉荒之歲。還穀停退之令。輒在於秋還。而至於牟還。則雖値大無。例不擧論。故每當暑雨。其咨農務方殷之時。輸納之期。不踰旬望。民情之窮蹙。有倍於秋冬之納糴。顧今畿湖及嶺東。麥事告歉。捧還之節。實多可悶。各邑之麥。凶尤甚處。牟還當捧者。分數闊狹。以爲一分紓民力之道。則其在遇災。施惠之政。亦不爲無助矣。伏望下詢廟堂而處之焉。上曰。大臣之意。何如。命善曰。牟還則曾無停退之例。若値歉歲難捧之時。則或有待秋作租之道。而秋農之登稔。有未可知。且今年麥事。便是穴農。令諸道道臣。探問民願。商量登聞後。更爲稟處。似好矣。樂性曰。臺臣之請。雖爲民情。牟還停捧。曾無其例。領相所奏。似有商量。臣意亦無異同矣。福源曰。牟還停退。雖曰無例。若値大無之時。則亦難膠守常例。而今年麥事。便是穴農。停捧則或似太過。至於待秋作租。則秋後納糴之難。甚於麥還。未知民情之果以爲便也。上曰。臺臣之言。實爲目下急務。而領左相意見。亦有所據。卽自本司。知委三道道伯處。俾各詳細報來。以爲從長稟處之地。可也。上曰。麥還畢捧。當在何時耶。命善曰。每於六月封倉矣。樂性曰。或於五月晦前。有畢捧之時矣。上曰。臺言甚好。而仰奏之際。亦能善爲矣。上曰。登科於何年乎。曰。登科於癸未柑製。放榜於乙酉式年矣。上曰。年今幾何。曰。年今五十四矣。上曰。誰族乎。曰。無强近之族矣。上曰。遠族誰也。曰。前判書權噵爲遠族門長矣。上曰。爲幾寸乎。曰。二十寸矣。上曰。寸數已遠矣。行列。何如。曰。大父行矣。上曰。容貌。好矣。命善曰。善文云矣。上曰。玉堂入直。今爲幾日乎。有成曰。入直十八日矣。上謂命植曰。玉堂使得出直。好矣。命植曰。玉堂多窠。今已盡出。而其中多有有情勢人。不爲行公。故儒臣似不得替直矣。上曰。今番端午帖。儒臣所製。極爲可怪矣。近日王大妃殿。連有患候。久未康復。常切焦悶之心。而每以惠慶宮氣候近得一樣。欣幸度日。儒臣製進中。有不遣醫官奏藥名之句。可謂妄發矣。命善曰。臣今初聞。而殊爲可怪矣。上曰。朴聖泰製進之詩。文理不接。句語甚怪。如風帶惠雨涵慈之句。全不成說矣。命善曰。明經科故似然矣。樂性曰。非明經科。乃製述科矣。有隣曰。賦及第矣。上曰。此外諸作。亦多妄發矣。命退。諸臣以次退出。